# Tootechopf

| Tootechopf |
| --- |
|
Tootechopf (*Acherontia atropos*)
 |
| Systematik |
|

|  |  |
| --- | --- |
| *Chlass:* | Insekte (Insecta) |
| *Ordnig:* | Falter (Lepidoptera) |
| *Familie:* | Schwärmer (Sphingidae) |
| *Underfamilie:* | Sphinginae |
| *Gattig:* | *Acherontia* |
| *Art:* | Tootechopf |

 |
| Wüsseschaftlige Name |
| *Acherontia atropos* |
| (Linnaeus, 1758) |

*Acherontia atropos* ♀
De **Tootechopf** (*Acherontia atropos*) isch de grööscht Flipper z Mitteleuropa. Uf de Brust isch e Zaichnig, wo emene Tootechopf gliicht.

## Verbraitig

Sini Haimet isch Zentralafrika und Madagaskar. Er flügt im Früelig öber s Mittelmeer uf Südeuropa und au öber d Alpe. Doch flüügt er nöd zrugg und sterbt im Winter. Er isch ufem Feld und im Garte aztreffe.

## Uussie

Di vordere Flögel vom Tootechopf sind dunkelbruu und äänlich wiene Bommrinde gfärbt, d Hinderflügel hellbruu mit dunkelbruune Straiffe. Ufem Chopf isch e Muster wo anen Tootechopf erinneret. De Liib isch geelschwarz gringlet miteme blaue Mittelstraiffe ufem Rugge. Er erraicht e Länge vo 60 mm und het e Spannwiiti vo 120 mm.

## Jooreszyklus

Raupe vom Tootechopf
Di erscht Generatioo vom Tootechopf flügt im Aprile oder Mai vo Nordafrika oder Südeuropa öber d Alpe und lait sini Aier. D Raupe schlüüffet im Juli und verpuppet sich im uusgeende Augste tüüff i de Erde. Di zwoot Faltergeneratio flügt denn abem September und verfrüürt im Oktoober, ooni as si Jungi gmacht het. Z Afrika bildet de Tootechopf im Joor zwoo oder drai Generatione.

De Tootechopf ernäärt sich vor alem vo Säft, wo us de Bömm sickeret. Er dringt aber au gern i Biinestöck ii und und suugt de Hung us de Wabe, werd debii aber hüüffig vo de Biili töödt. Bi Gfoor chönd Tootechöpf e Zirpgrüüsch mache.

## Raupe

D Raupe wered bis 130 mm lang und hend e chiliises s-förmigs Schwänzli. Si sind maistens geel, chönd aber au grüe oder bruu sii. Uf jedem Segment isch en schwarze Tupfe, auch s Muul isch schwarz. D Raupe isch uf Nachschattegwächs spezialisiert, so uf d Herdöpfelstude (*Solanum tuberosum*), s Tollchriesi (*Atropa sp.*), de Stechöpfel (*Datura sp.*) oder de Bocksdorn (*Lycium barbarum*).

* Arno Bergmann: *Die Großschmetterlinge Mitteldeutschlands. Band 3 Spinner und Schwärmer.* Urania-Verlag, Jena 1953.
* Günter Ebert: *Die Schmetterlinge Baden-Württembergs. Band 4, Nachtfalter II (Bombycidae, Endromidae, Lemoniidae, Saturniidae, Sphingidae, Drepanidae, Notodontidae, Dilobidae, Lymantriidae, Ctenuchidae, Nolidae).* Ulmer Verlag, Stuttgart 1994, ISBN 3-8001-3474-8.
* J. J. de Freina, Th. Witt: *Die Bombyces und Sphinges der Westpalaearktis. Band 1. Noctuoidea, Sphingoidea, Geometroidea, Bombycoidea.* EFW Edition Forschung & Wissenschaft Verlag, München 1987, ISBN 3-926285-00-1.
* Ian J. Kitching, Jean-Marie Cadiou: *Hawkmoths of the World. An Annotated and Illustrated Revisionary Checklist (Lepidoptera: Sphingidae).* Cornell University Press, New York 2000, ISBN 0-8014-3734-2.
* A. R. Pittaway: *The Hawkmoths of the western Palaearctic.* Harley Books, 1993, ISBN 0-946589-21-6.
* Rolf Reinhardt, Kurt Harz: *Wandernde Schwärmerarten. Totenkopf-, Winden-, Oleander- und Linienschwärmer.* Die Neue Brehm-Bücherei Bd. 596, Westarp & Spektrum, Magdeburg/Heidelberg/Berlin/Oxford 1996, ISBN 3-89432-859-2.

 **Commons: *Acherontia atropos – Sammlig vo Multimediadateie
* www.lepiforum.de Foti und Taxonomi
* Sphingidae of the Western Palaearctic (englisch)
* www.schmetterling-raupe.de
* Moths and Butterflies of Europe and North Africa (englisch)
* Markku Savela: Lepidoptera and some other life forms (englisch)